**Uzņēmuma līgums**

**Iepirkuma procedūras DPD 2018/114 “B” daļā “Būvuzraudzības veikšana būvobjektā “Daugavpils Valsts ģimnāzijas peldbaseinu ūdens cirkulācijas un filtrācijas aprīkojuma nomaiņa” SAM 8.1.2.ietvaros”**

Daugavpilī 2018.gada \_\_\_.\_\_\_\_\_\_\_\_\_\_\_\_\_\_\_\_

**Daugavpils pilsētas dome,** reģistrācijas Nr. 90000077325, juridiskā adrese: Kr.Valdemāra ielā 1, Daugavpils, LV-5401, izpilddirektores Ingas Goldbergas personā, kas rīkojas uz nolikuma pamata, tālāk tekstā Pasūtītājs, no vienas puses, un

**SIA „INRI”,** reģistrācijas Nr. 41503010158, juridiskā adrese: Saules iela 69-03, Daugavpils, Latvija, LV-5401, tās valdes locekles Antoņinas Isakovas personā, kas rīkojas uz statūtu pamata, tālāk tekstā Būvuzraugs, no otras puses, abi kopā un katrs atsevišķi tālāk tekstā saukti Līdzēji,

pamatojoties uz iepirkumu komisijas 2018.gada 3.oktobra lēmumu (prot.Nr.5) iepirkumu procedūras „Būvuzraudzības veikšana Daugavpils pilsētas būvobjektos” (iepirkuma identifikācijas numurs DPD 2018/114) “B” daļā “Būvuzraudzības veikšana būvobjektā “Daugavpils Valsts ģimnāzijas peldbaseinu ūdens cirkulācijas un filtrācijas aprīkojuma nomaiņa” SAM 8.1.2.ietvaros”, noslēdz šādu Līgumu:

1. Līguma priekšmets

1.1. Pasūtītājs uzdod un Būvuzraugs, pamatojoties uz tehnisko specifikāciju (Līguma pielikums Nr.1) apņemas veikt būvuzraudzību būvniecības darbiem būvobjektā “Būvuzraudzības veikšana būvobjektā “Daugavpils Valsts ģimnāzijas peldbaseinu ūdens cirkulācijas un filtrācijas aprīkojuma nomaiņa” SAM 8.1.2.ietvaros” atbilstoši tehniskās specifikācijas prasībām.

1.2. Būvuzraugs veic būvuzraudzību saskaņā ar vismaz šādiem normatīvajiem aktiem:

* + 1. Būvniecības likums;
		2. Ministru kabineta 2014.gada 19.augusta noteikumi Nr.500 “Vispārīgie būvnoteikumi”;
		3. Ministru kabineta 2014.gada 2.septembra noteikumi Nr.529 “Ēku būvnoteikumi”.

1.3. Būvuzraugs sniedz būvuzraudzības pakalpojumus līdz objekta nodošanai ekspluatācijā.

1.4. Būvuzraugs ar rīkojumu norīko atbilstoši sertificētus speciālistus veikt būvdarbu uzraudzību:

|  |  |  |
| --- | --- | --- |
| **B Daļa** | Ēku būvdarbu būvuzraudzība Ūdensapgādes un kanalizācijas sistēmu būvdarbu būvuzraudzībaSiltumapgādes un ventilācijas sistēmu būvdarbu būvuzraudzībaElektroietaišu izbūves darbu būvuzraudzībaElektronisko sakaru sistēmu un tīklu būvdarbu būvuzraudzība | Marija KrumpļevskaOlga GaimovičaSvjatoslavs KazaksViktors AblaževičsMihails Mihaļcovs |

**2. Līguma summa un norēķinu kārtība**

2.1. Līguma summa ir EUR 3 978,51 (trīs tūkstoši deviņi simti septiņdesmit astoņi euro 51 cents) bez PVN.

2.2. Apmaksa tiks veikta šādā kārtībā:

2.2.1.Priekšapmaksa nav paredzēta.

2.2.2.Maksājumi par darbiem tiek veikti ik mēnesi, proporcionāli izpildīto un pārbaudīto būvdarbu apjomiem (ja Pasūtītajam  ir pieejami finanšu līdzekļi). Maksājumi veicami pēc piestādīto rēķinu un akta par izpildīto būvdarbu (formas Nr. 2.) apstiprināšanas 30 (trīsdesmit) dienu laikā. Akts – forma Nr.2 un rēķins jāiesniedz Pasūtītājam apstiprināšanai līdz katra mēneša 1.datumam. No katra ikmēneša maksājuma tiek ieturēti 5%, kas tiks izmaksāti 30 (trīsdesmit) dienu laikā pēc objekta nodošanas ekspluatācijā.

* 1. Pasūtītājs veic samaksu ar pārskaitījumu uz Būvuzrauga norādīto bankas kontu.

3. Līgumslēdzēju tiesības un pienākumi

**3.1. Būvuzrauga pienākumi un tiesības:**

3.1.1. veikt būvuzraudzību atbilstoši saskaņotajai tehniskajai dokumentācijai, Latvijas būvnormatīviem, Vispārīgajiem būvnoteikumiem un citiem būvniecību un būvuzraudzību regulējošajiem normatīvajiem aktiem;

3.1.2. būvuzraugam jānodrošina izpildāmo būvdarbu secīgumu un kvalitāti. Papildus tam, būvuzraugam ir jāierodas objektā arī pēc pasūtītāja pieprasījuma.

3.1.3. būvdarbu gaitā pārbaudīt Objektos lietoto konstrukciju, tehnoloģisko un citu iekārtu, būvizstrādājumu un materiālu atbilstību tehniskajai dokumentācijai, normatīvajiem aktiem un noslēgtajam būvniecības līgumam;

3.1.4. piedalīties iknedēļas būvsapulcēs, kurās piedalās būvniecības procesā iesaistītie dalībnieki;

3.1.5. informēt Pasūtītāju par būvniecības procesa dalībnieku pieļautajiem pārkāpumiem un atkāpēm no projekta un kalendārā grafika;

3.1.6. saskaņot ar Būvuzņēmēju un Pasūtītāju būvlaukuma un telpu nodošanas un ierīkošanas kārtību, mehānisko un elektrisko iekārtu piegādes grafiku, Būvuzņēmējam piederošās tehnikas ievešanu un izvešanu no būvlaukuma, kā arī saskaņot citus organizatoriskos jautājumus;

3.1.7. pienācīgi un rūpīgi iepazīties ar tehnisko dokumentāciju un līgumu par Objektu būvniecības darbiem;

3.1.8. sniegt Pasūtītājam nepieciešamās konsultācijas vai palīdzību būvniecības darbu veikšanas laikā;

3.1.9. uzraudzīt, lai Būvuzņēmējs ievēro sanāksmēs un līgumā par Objektu būvniecības darbu noteiktos darbu izpildes termiņus. Termiņu nokavējuma gadījumā nekavējoties rakstiski informēt Pasūtītāju; kontrolēt izpildīto darbu atbilstību apstiprinātajai tāmei;

3.1.10. nekavējoties rakstiski informēt Pasūtītāju, ja būvdarbi tiek veikti nekvalitatīvi, vai ja tiek konstatētas patvaļīgas atkāpes no tehniskās dokumentācijas vai noslēgtā būvniecības līguma, vai, ja netiek ievērotas Latvijas būvnormatīvu vai darba aizsardzības normatīvo aktu prasības. Šādā gadījumā Būvuzraugs, iepriekš saskaņojot ar Pasūtītāju, iesniedz Būvuzņēmējam rakstisku pieprasījumu pārtraukt būvdarbus līdz konstatēto trūkumu novēršanai;

3.1.11. pārliecināties un regulāri uzraudzīt, lai Būvuzņēmējs ievēro likumā noteiktās drošības un darba aizsardzības prasības;

3.1.12. aizstāvēt Pasūtītāja intereses attiecībās ar Objektu būvniecības projekta izpildes dalībniekiem. Būvuzraugs, bez iepriekšējas rakstiskas Pasūtītāja piekrišanas, nedrīkst pieņemt lēmumus, kuri ir saistīti ar noteikto būvdarbu apjomu palielināšanu vai grozīšanu, vai ar būvniecības izmaksu palielināšanu;

3.1.13. informēt Pasūtītāju par visiem apstākļiem, kas var neparedzēti ietekmēt Objektu sekmīgu būvniecību vai ekspluatāciju;

3.1.14. parakstīt segto darbu aktus un citu dokumentāciju atbilstoši normatīvajiem aktiem;

3.1.15. piedalīties komisijas darbā, pieņemot Objektus ekspluatācijā;

3.1.16. līguma izpildes termiņa beigās nodot Pasūtītājam visu ar Objektiem saistīto dokumentāciju.

3.1.17. neprasot papildus atlīdzību, nepieciešamības gadījumā, piedalīties būvdarbu pārkāpumu novēršanā izpildīto būvdarbu garantijas laikā.

**3.2. PASŪTĪTĀJA pienākumi un tiesības:**

3.2.1. norēķināties ar Būvuzraugu par padarītajiem darbiem Līgumā noteiktajā kārtībā;

3.2.2. sniegt Būvuzraugam Pasūtītāja rīcībā esošo līguma izpildei nepieciešamo informāciju un dokumentāciju.

**4. Citi noteikumi**

4.1. Strīdus, kas rodas starp Pusēm Līguma izpildes laikā, Puses risina savstarpēju pārrunu ceļā, savukārt, ja strīdu nav iespējams atrisināt savstarpēju pārrunu ceļā, strīdus izšķir tiesa Latvijas Republikas normatīvajos aktos paredzētajā kārtībā.

4.2. Ja Būvuzraugs neievēro 3.1.2. punkta vai 3.1.4. punkta noteikumus, tad Būvuzraugs maksā Pasūtītājam līgumsodu EUR 100 (simts euro) par katru pārkāpumu. Ja Būvuzraugs neievēro kādus citus līguma noteikumus un, ja tas ir par pamatu būvdarbu izpildes termiņa kavējumam, Būvuzraugs maksā Pasūtītājam līgumsodu 0,2% apmērā no kopējās līgumcenas par katru nokavēto dienu. Šajā punktā noteikto līgumsodu samaksa neatbrīvo Būvuzraugu no saistību izpildes.

4.3. Neviena no pusēm nenes atbildību par līguma saistību neizpildi vai izpildes aizturēšanu, ja minētā neizpilde vai aizturēšana saistīta ar *force majeur* apstākļiem, par ko rakstiski paziņots ar kompetences iestādes apstiprinātu informaciju par notikušo un izraisītām sekām. Ar *force majeur* šī Līguma izpratnē saprotami jebkuri civiliedzīvotāju nemieri, sacelšanās, karš, streiki un citi apstākļi, kas traucē tālāku līgumsaistību izpildi, kā arī ugunsgrēki, plūdi un citas stihiskās nelaimes, kas Pusēm nav kontrolējamas.

4.4. Līgums stājas spēkā tā parakstīšanas dienā un ir spēkā līdz pušu saistību pilnīgai izpildei.

4.5. Šo Līgumu var grozīt, papildināt vai lauzt pusēm par to rakstveidā vienojoties.

4.6. Būvuzraugs ir atbildīgs par pasūtītājam vai būvuzņēmējam nodarītajiem zaudējumiem, kas radušies būvuzrauga bezdarbības vai vainas dēļ.

4.7. Ja kāds no šā Līguma noteikumiem zaudē juridisko spēku, tad tas neietekmē citus šā Līguma noteikumus.

4.8. Šis Līgums ir sastādīts uz 3 (trim) lapām divos eksemplāros pa vienam katrai pusei, katram no Līguma eksemplāriem ir vienāds juridisks spēks.

**5. Pušu paraksti un rekvizīti**

|  |  |
| --- | --- |
| **PASŪTĪTĀJS:****Daugavpils pilsētas dome**Reģistrācijas Nr. 90000077325juridiskā adrese: Kr.Valdemāra ielā 1, Daugavpils, LV-5401Izpilddirektore:\_\_\_\_\_\_\_\_\_\_\_\_\_\_ Inga Goldberga | **BŪVUZRAUGS:****SIA „INRI”**Reģistrācijas Nr. 41503010158juridiskā adrese: Saules iela 69-03, Daugavpils, Latvija, LV-5401Banka: AS SEB BANKAKonts: LV94 UNLA 0005 0024 6788 4 Tālr./fakss: 25908089e-pasts: inri@inri.lvValdes locekle:\_\_\_\_\_\_\_\_\_\_\_\_\_\_ Antoņina Isakova |